Karstulan perusopetuksen ohjaussuunnitelma

**1. Ohjauksen järjestäminen**  
  
Ohjaustoiminta muodostaa koko perusopetuksen ajan kestävän jatkumon, jonka toteutuminen taataan siten, että ohjaustyöhön osallistuvat opettajat toimivat yhteistyössä oppilaan opintopolun aikana ja opiskelun nivelvaiheissa.  
Kaikkien opettajien tehtävänä on ohjata oppilasta oppiaineiden opiskelussa sekä auttaa häntä kehittämään oppimaan oppimisen taitojaan ja oppimisen valmiuksiaan sekä ennaltaehkäistä opintoihin liittyvien ongelmien syntymistä. Jokaisen opettajan ja koulun muuhun henkilökuntaan kuuluvan aikuisen tehtävänä on oppilaiden persoonallisen kasvun, kehityksen ja osallisuuden tukeminen.  
  
Oppilaalla ja hänen huoltajallaan on oltava mahdollisuus saada tietoa perusopetuksen työtavoista, valintamahdollisuuksista ja niiden merkityksestä oppilaan oppimiselle ja tulevaisuudelle. Oppilaalle ja hänen huoltajalleen selvitetään ohjauksen järjestämiseen, opiskeluun, oppilashuoltoon ja tukipalveluihin liittyvät koulukohtaiset asiat. Huoltajalle järjestetään tilaisuuksia neuvotella oppilaan opiskeluun ja valintoihin liittyvistä kysymyksistä opettajan, oppilaanohjaajan, oppilaan ja huoltajan/huoltajien yhteisissä tapaamisissa.  
  
Koulussa toteutettava ohjaus tukee ennaltaehkäisevän toiminnan lisäksi erityisesti niitä oppilaita, joilla on opiskeluun liittyviä vaikeuksia tai jotka ovat vaarassa jäädä koulutuksen tai työelämän ulkopuolelle perusopetuksen jälkeen. Ohjauksen tehtävä on tukea oppilaan kasvua ja kehitystä, edistää oppilaan opiskelutaitojen kehittymistä ja opintojen kulkua sekä selkeyttää oppilaan ammatillista suuntautumista. Ohjausta toteutetaan koulussa toimivien asiantuntijoiden kanssa yhteistyössä. Ohjaustyöhön osallistuvat oppilaanohjaajan lisäksi rehtori, luokanopettajat, aineenopettajat, luokanvalvojat ja oppilashuoltohenkilöstö. Yhteistyötä tehdään tarvittaessa myös koulun ulkopuolisten asiantuntijoiden kanssa sekä ammatillisen koulutuksen, lukiokoulutuksen ja oppisopimuskoulutuksen kanssa.  
  
Oppilaalle tulee antaa oppilaanohjausta (perusopetuslaki 11§) ja oppilaalla on oikeus saada oppilaanohjausta (perusopetuslaki 30§). Oppilaanohjausta annetaan koko perusopetuksen ajan. Vuosiluokilla 1-6 ohjausta annetaan muiden oppituntien ja koulun muun toiminnan yhteydessä. Vuosiluokilla 7-9 oppilaanohjauksen työmuotoihin kuuluvat henkilökohtainen ohjaus, pienryhmäohjaus, työelämään tutustuttaminen sekä luokkatunnit. Karstulan kunnan tuntijaon mukaisesti oppilaanohjausta on 0,5 vuosiviikkotuntia 7. luokalla, 8. luokalla yksi viikkotunti sekä 9. luokalla yksi viikkotunti. Karstulan perusopetuksen ohjaussuunnitelma tarkistetaan vuosittain ja se toimii osaltaan ohjaustyön kehittämisen ja arvioinnin välineenä.

**2. Oppilaanohjaus**

Oppilaanohjauksen tehtävänä on tukea oppilaan kasvua ja kehitystä siten, että oppilas kykenee edistämään opiskeluvalmiuksiaan ja sosiaalista kypsymistään sekä kehittämään elämänsuunnittelun kannalta tarpeellisia tietoja ja taitoja. Ohjauksen tuella oppilas tekee omiin kykyihinsä ja kiinnostuksiinsa perustuvia opiskelua, koulutusta, arkielämää ja elämänuraa koskevia ratkaisuja. Oppilaanohjauksen tarkoituksena on edistää koulutyön tuloksellisuutta, lisätä hyvinvointia koulussa sekä ehkäistä syrjäytymistä. Oppilaanohjauksen avulla edistetään myös koulutuksellista, etnistä ja sukupuolten välistä tasa-arvoa.

Oppilaan turvallista siirtymistä opintopolun nivelvaiheessa peruskoulun jälkeen tuetaan oppilaanohjaajan ja toisen asteen oppilaitosten ohjauksesta vastaavien opinto-ohjaajien niveltietopalaverilla sekä tarvittaessa etsivä nuoriso-työntekijän ja opettajien välisellä yhteistyöllä, joka ylittää oppilaitosten ja kouluasteiden väliset rajat.

**2.1. Oppilaanohjaajan työn eettiset periaatteet**  
Ohjauksen tavoitteena on tukea oppilasta ja opiskelijaa koulutukseen, opiskeluun sekä elämään ja tulevaisuuteen liittyvissä kysymyksissä. Oppilaanohjaajan keskeinen työväline on hänen oma persoonansa. Omien, ammattikuntansa ja yhteiskunnassa yleisesti hyväksyttyjen arvojen tiedostaminen ja niiden mukaan toimiminen on ohjaustyön perusta.

**2.2. Oppilaanohjauksen tavoitteet ja keskeiset sisällöt**

Perusopetuksen 1. – 6. vuosiluokkien oppilaanohjausta antaa jokainen luokanopettaja omalle luokalleen. Perusopetuksen 7. – 9. vuosiluokkien oppilaanohjaus on kokonaisuus, joka muodostuu luokkamuotoisesta ohjauksesta, yksilöllisiin kysymyksiin syventyvästä henkilökohtaisesta ohjauksesta ja työelämään tutustumisesta. Oppilaanohjaaja vastaa luokkamuotoisesta ohjauksesta, henkilökohtaisesta ohjauksesta sekä työelämään tutustumisen järjestelyistä vuosiluokilla 7 – 9 sekä peruskoulun päättöluokkalaisten jälkiohjauksesta.

**2.2.1. Henkilökohtainen ohjaus ja pienryhmäohjaus**

Oppilas saa henkilökohtaista ohjausta, jolloin hänellä on mahdollisuus keskustella luottamuksellisesti opintoihinsa, koulutus- ja ammatinvalintoihinsa sekä elämäntilanteeseensa liittyvistä kysymyksistä. Ohjauskeskustelu voi olla tutustumishaastattelu tai neuvontatilanne, jolloin oppilas haluaa ohjeita ja neuvoja ongelmaan. Ammatillisessa ohjauskeskustelussa teemoina oppilaanohjaajan ja oppilaan välisissä tilanteissa on koulutus- ja ammatinvalintaan liittyvä päätöksenteko, opiskeluun tai oppilaan elämäntilanteeseen liittyvät ongelmat. Perusopetuksen päättövaiheessa oppilasta ohjataan ja tuetaan jatko-opiskeluvalinnoissa sekä häntä ohjataan myös käyttämään opetus- ja työhallinnon sekä muita yhteiskunnan tarjoamia ohjaus-, neuvonta- ja tietopalveluita.

Ryhmänohjaus soveltuu hyvin oppilaan uravalinnan tueksi henkilökohtaisen ohjauksen ohella. Ryhmänohjauksen aiheina voi olla esimerkiksi ammatteihin ja ammattialoihin perehtyminen. Se tarjoaa myös mahdollisuuden niille oppilaille, jotka eivät tiedä mitä tulevaisuudeltaan haluavat tai oppilaille, joilla on opiskeluun liittyviä ongelmia, kuten motivaatio-ongelmia, hylättyjä kursseja, opiskelutaitoihin liittyviä puutteita jne. Ryhmänohjausta toteutetaan mahdollisuuksien ja tarpeen mukaan luokkamuotoisen ja henkilökohtaisen ohjauksen rinnalla.  
  
7. luokalla ohjauskeskustelun tavoitteena on selvittää opintojen kulku tähän saakka ja luoda kuva oppilaasta oppijana ja nuorena. Keskustelun aiheita ovat  
- molemminpuolinen tutustuminen  
- opintojen alkuun liittyvät kysymykset ja opiskelumenetelmät  
- ongelmien kartoitus ja motivointi

-nuoresta aikuiseksi kasvaminen ja itsetunto

-valionnaisaineiden valinta ja merkitys jatko-opinnoille

8. luokalla ohjauskeskustelun tavoitteena on kartoittaa opintojen nykytila ja tunnustella alustavasti jatko-opintoihin suuntautuneisuutta ja suunnitelmien realistisuutta. Keskustelun aiheita ovat  
- tähänastinen opintomenestys  
- opiskelustrategian tarkistaminen  
- opiskelusuunnitelman tarkistaminen  
- motivointi ja itsetunto  
- jatko-opintosuunnitelmat alustavasti

-ammattialoihin tutustuminen seutukunnalla ja projektit  
  
9. luokalla ohjauskeskustelujen tavoitteena on kypsytellä toteuttamiskelpoinen jatko-opintopäätös. Keskusteluaiheita ovat  
- eri jatko-opintovaihtoehtojen punnitseminen ja se, missä olen hyvä  
- elämäntilanteeseen liittyvät asiat ja uravalinta-asiat  
- ratkaisujen tekeminen  
- koulutukseen hakuun liittyvät asiat (opintopolku.fi)

-tulevaisuuteen suuntaaminen, missä olen 10 vuoden kuluttua

-käytännön asiat uudessa oppilaitoksessa ja opiskelupaikkakunnalla selviytyminen

-opintotuki ja muut opintososiaaliset edut

**2.2.2. Suunnitelma työelämään tutustumisesta**

Oppilaalle järjestetään työelämään tutustumisjaksoja koulutus- ja uravalintojen perustaksi ja työn arvostuksen lisäämiseksi. Oppilas saa omakohtaisia kokemuksia työelämästä ja ammateista aidoissa työympäristöissä.

7.luokalla tutustutaan yhden päivän ajan esim. huoltajan työpaikkaan. 8. - 9. luokalla tutustutaan sellaisiin ammattialoihin, työpaikkoihin tai oppilaitoksiin, jotka tukevat oppilaan koulutus- ja ammatinvalintaa. Työelämään tutustumisjakso kestää viisi päivää kahdeksannella vuosiluokilla ja 2 x 5pv yhdeksännellä luokalla. Oppilaita aktivoidaan itsenäiseen työelämään tutustumispaikan hankkimiseen. Oppilaanohjaaja avustaa ja ohjaa työpaikkojen valinnassa ja hankinnassa. Oppilaanohjaaja informoi työpaikkoja ja yrityksiä työelämään tutustumiseen liittyvistä tavoitteista ja käytännön järjestelyistä. Oppilas tekee työelämäjaksostaan kirjallisen raportin. Lisäksi työnantaja arvioi kirjallisesti oppilaan työelämään tutustumisjakson käyttäytymistä, aktiivisuutta ja huolellisuutta. Mahdollisuuksien mukaan oppilaanohjaaja käy työpaikoilla tutustumisjaksojen aikana kahdeksannella ja yhdeksännellä luokalla.  
  
  
**2.3. Ohjaus koulun nivelvaiheissa**  
  
Oppilasta tulee tukea opintopolun nivelvaiheissa perusopetuksen sisällä ja erityisesti sen päättövaiheessa opettajien ja oppilaanohjaajan sekä koulupsykologin välisellä yhteistyöllä. Opettajien ja muiden oppilaiden ohjauksesta vastaavien on varattava aikaa yhteisiin tapaamisiin. Tällöin he voivat keskustella oppilaan koulunkäyntiin liittyvistä asioista ja käsitellä erityisesti niitä oppilaita, jotka ovat vaarassa jäädä koulutuksen tai työelämän ulkopuolelle perusopetuksen jälkeen. Nivelvaihepalavereihin tulee mukaan myös vastaanottavat koulut tarpeen mukaan.  
  
  
**2.3.1. Esiopetuksesta peruskouluun**

Karstulassa koulun erityisopettaja ja esiopetuksen opettaja tekevät yhteistyötä koko esiopetusvuoden ajan. Nivelvaiheessa he ja luokanopettajat varaavat aikaa yhteiseen tapaamiseen, siirtopalaveriin. Tapaamisissa käsitellään tulevien 1. luokkalaisten lähtötilannetta ja kartoitetaan erityisen tuen tarpeessa olevien oppilaiden lukumäärää sekä mietitään tulevaa luokkaa. Mukana siirtopalaverissa on myös rehtori ja koulupsykologi ja/tai kuraattori.

**2.3.2. Alakoulusta yläkouluun**  
  
Alkukeväästä muutama tukioppilas vierailee koululla kertomassa opiskelusta yläkoulussa kuudensille luokille joko opon tai kasvatusohjaajan kanssa.  
  
Pääasiassa rehtori, oppilaanohjaaja ja luokanvalvojat sekä erityisopettajat tekevät yhteistyötä luokanopettajien kanssa, kun oppilaita ohjataan opintopolulla eteenpäin. Siirtopalaverissa on myös läsnä edellisten lisäksi terveydenhoitaja ja koulupsykologi ja/tai koulukuraatori.

Oppilaanohjaaja pitää oppitunnin kuudensille luokille yläkouluun siirtymisestä ja opiskelusta yläluokilla tutustumispäivänä. Käsiteltäviä asioita ovat mm.

* alakoulun ja yläkoulun erot
* aineopettajajärjestelmä
* opiskeltavat aineet
* opiskeluun liittyvät vaatimukset
* luokanvalvojan työ
* muu koulussa oleva tuki oppilaalle

Tulevat seitsemäsluokkalaiset ovat tutustumassa yläkouluun yhden koulupäivän/ 4h ajan toukokuussa. Päivän ohjelmasta vastaa pääosin oppilaanohjaaja, tukioppilaiden ohjaaja ja mahdollisesti kasvatusohjaaja.

Toukokuussa myös vanhempainillassa rehtori yhdessä oppilaanohjaajan kanssa kertoo opiskelusta yläkoulussa sekä luokkajaon (ja tulevat luokanvalvojat esittäytyvät). Tässä vanhempainillassa ovat läsnä oppilaat, jotka omien luokanvalvojiensa kera ryhmäytyvät kotiluokkiinsa ja vanhemmat jatkavat auditoriossa opon kanssa.

**2.3.3. Peruskoulun jälkeen**  
Oppilaanohjaaja ja erityisopettaja ja koulupsykologi kartoittavat syksyisin nuoret, jotka todennäköisesti tarvitsevat seuraavana keväänä erityisesti tukea siirtymisessään toiselle asteelle. Yhteistyössä koulun erityisopetus- ja /tai muun oppilashuoltohenkilöstön kanssa oppilaanohjaaja huolehtii oppilaita koskevien tietojen siirrosta toisen asteen oppilaitoksiin.

Ilman jatko-opiskelupaikkaa jääneet oppilaat voivat hakeutua oppilaanohjaajan edelleen ohjattaviksi yhteishaun tulosten julkistamispäivänä ja sen jälkeen. Jos oppilas keskeyttää opintonsa toisen asteen oppilaitoksessa tai ei sitä edes aloita, pitää on yhteydessä etsivä nuorisotyöntekijään. Yhdessä hän nuoren kanssa selvittää tilannetta. Mikäli nuori ei kykene palaamaan opintoihinsa ja/tai hänen elämänsä vaatii laajempaa selvittämistä ja tukemista, nuori ohjataan edelleen muille asiantuntijoille.